**Forslag til:**

**Inatsisartutlov om turistvirksomhed, om zoneinddeling m.v. for erhvervsmæssig virksomhed og begrænsning i adgang til visse områder**

**Svar:**

Zone inddeling:

Kujataa, avannaa, kitaa, kangialu immikkuullarequteqarput tamarmik. Zonenut agguataassappata isumaqatiginarpoq; assersuutigalugu Takornariarfik Kujataa nunaateqarfiuvoq uummasuuteqarfiulluni, tamaanilu takornariartaatit tikinnissaat nalequunnani. Savaateqarfiit nunaateqarfiit takornarianik amerlasuunik tikinneqarnissartik suli ilaatigut piareersimaffiginngilaat makku peqqutaallutik;

-sulisussat nunaqavissut amigaataapput

* narsaatikkut pisuttut nakkutigiuminaapput narsaatit tamarmik ungalulersugaanngimmata.
* Pisiniarfiit nioqqutissanik toqqortaataat nunguttarput
* Benzin, Olialu nunguutisoortoqartarpoq
* Ammasumik tuperfissalersuisoqarnikuungilaq
* Unnuisarfiit ikippallaarput
* Neriniartarfiit amigaataapput
* Nalunaaqutsersuinerit amigarput

Nunaateqarfinni/Uummasuuteqarfinnilu takornariaqarneq nuannaarutaassappat nungusaataangitsumik ingerlassappat ullumerniit aaqqissuunnera annertunerusariaqarpoq - tassanilu nunaqqatigiit im. Nunaatillit qanimut suleqatigilluinnarnissaat pisariaqassaaq.

Kujataani Qaqortup eqqaani Qaqortukuluumi, Uunartumi Upernaviarsummilu takornariartaatit namminneerlutik takornarianik niiorartitsisartussaanngillat taakkuli amerlanerpaaffiliillunili nunaqavissut angallataat mikinerit atorlugit takornariarnerit ingerlanneqartariaqarput.

Tamani taaneqartuni allagartalersuisoqartariaqarpoq pisuffissalersuisoqartariaqarlunilu. Uunartoq assersuutigalugu sissamiit qummukarniarluni sioqqat sisoortinneqartarput immikkut pisuffissalersuisoqarnikuunngimmat, saniatigullu nuna eqqissisimatitatut inissisimasoq atortorissaaruteqartinnagu aserfallalertortussaalluni.

Umiarsuit angissusaat illoqarfinnut tikittartut nuannarineqassusaannik misissuinerit ingerlaavartariaqarput, tassami aningaasarsiutaanerisa killeqalernerisa takussutissarisinnaavaat. Nunaqavissut amerlasuut akileraartarneq avaqqullugu aningaasanik isaatitaqarputm tamannalu naatsorsoruminaassinnaavoq. Sanaluttartut qanimut suleqatigineqarsinnaapput nalinginnaasumilli annikinnerusumik akileraartarnerit eqqarsaatigineqarsinnaapput qulaajarneqassappata.

Piumasaqaatinut ilanngunneqarsinnaapput niiverneq CVR-eqarluni kisiat ingerlanneqassasoq. Qaqortumi niuffaffeqarpugut sanaluttartut ornigarluartagaanik taannalu Takornariaqartitsivik Greenland Sagalands aqqutigalugu nerriviusamik inniminneereernikkut pisinnaavoq. Immaqa Tassani CVR piumasaqaataasinnaavoq.

Piffissat aalajangersimasut:

Takornariaqarneq qaammatini 3,5 - 4-ni taamaallaat maannakkuugallartoq ingerlasarpoq. Piffissamilu tassanerpiaq aamma piniagassat assigiingitsorpassuit takkusimaartarlutik. Maannakkuugallartoq piniariartitsisartut ikittuararsuupput. Takornariartaatilli upernaakkut takkuttalissappata kangerlunnut pulaternissaat mianersorfissaqarput. Sermersuup killingani kuussuaqarfianilu Qalerallip Sermia assersuutigalugu - upernaakkut manniliorfissuupput timmiarpassuarnillu isiginnaariarneq unitsinneqartariaqarput.

1.2

Takornarialerinermi nunaqavissunissaq, nunami maani inuunissaq adresseqarnissaq akileraartartuunissarlu pissusissamisoorpoq, taamaattussaallunilu.

Akuerisatulli piffinni sumiiffinni aalajangersimasuni piffissamilu aalajangersimasuni sullissisinnaanermut Licensimik killilikkamik tunineqarneq eqqarsarnartoqarpoq. Assersuutigalugu aningaasaleerusulluta akuerineqarutta piffik aalajangersimasoq aaqqissussaqarfiginiarlugu, ukiunillu pingasunik/tallimanik ingerlatinissamik tunineqarluta. Qularivara aningaasaleerusuttoqassasoq, tassami ukiut 3-5 siulliit piareersarnerinnarmut atortariaqartarput.

Eqaloqarfinnik Licensinik tunisisarneq ukiuni killiliiffigineqartuni iluaqutitaqarsinnaavoq, ukiullu arlalikkaarlugit naliliiffigineqartariaqarluni.

2.1.2

Isumannaallisaaneq, avatangiisit, peqqissuuneq, piujuaanartitsineq;

Siunnersuummi, isumaliutissiissummi, eqqaamaneqassaaq Illoqarfiit anginerit mikinerit nunaqarfiillu immikkut isiginiarneqassammata.

Assersuut; ukiuni kingullerni amerlasuuni Qavani Aappilattuni umiarsuarsuit ilaasuinik aliikkusersuisarneq ingerlappagut. Nunaqarfimmiut sullissisussaat eqqarsaatigalugit niusut qasseqqissaanissaat, nalunaaqutaq qassinut qassinullu uternissaat aquffaarippagut, malugalugu attaveqaateqarpata tikinnerlu aaqqissugaappat. Nunaqarfinni nioorartoqassanngilaq attaveqaqqaartigani imaluunniit nunamiinnissaq aaqissugaareertinnagu. Aaqqissuusaangitsumik tikittarnerit aaqqissuusaareersunut ajoquseerlujussuarsinnaammat. Taanna nunaqarfimmiut piujuaanartinneqarneranut tapertaammat aamma illersorneqartussaavoq.

-suliffeqarfiit nunaqavissunit pigineqarnissaat akileraartartuunissaanillu isuma tapersersornarpoq taamaattussaallunilu.

Pisoqariataartoqarsinnaaneranik sillimmartaarluni pilersaarusiamik takutitaqarnissaq isumaqatiginarpoq. Angallatinullu atatillugu piumasaqaataareerluni. Nunamili pisoqartillugu iliuusissatut pilersaarutit piumasaqaataasappata tapersornarpoq.

Sinnerani taaneqartut, tassa Takornariartitsisut piginnaatsitsissummik peqartariaqarnerinik, tamatigut tapersersornarpoq. Paasinarpoq Nunaqavissut salliutinneqassammata kinaluunniillu avataanit tikiinavilluni takornariartitsisinnaanera pinaveersaartinneqassammat.

Allat:

Takornarialeritilluni paasissutissanik tunisisussaatitaanermik allaffissornikkullu namminersortup akiliisussaanera tamatigut tapersersorsinnaanngilara, namminersorluni ingerlatsineq sinneqartooruteqartillugu akileraarutit 30%-ioreermata taamatullu ingerlatinermut/pisortat ingerlataanut aningaasartutaasinnaasunut akileeqataarujussuariissammat.

Nalunaarsuisussaatitaanermut piumasaqaatit aammattaaq ingerlatsisuni mikinerusuni qaavatigut allaffissornermik pilersitsisinnaavoq. Inuttassaqartitsinermi ilungersoreersut tassuuna aamma eqqugaasinnaapput.

Akiliisinnaajunnaarsimasinnaaneq assigiingitsorpassuarnik tunngaveqarsinnaavoq, nutaamillu aallarteriaqqinnissami aporfiussappata killilersuinerussaaq piginnaatitaaffinnik.

Takornariaqarnermi aqutsisut ingerlatami piginnittut nunaqavissuunngitsut nunatsinneereersulli ikaarsaariarnissamut piffissaq sivikitsuinnaq isumaqatiginninniarfissatut atussavaat inatsisissatut siunnersuut 1.Januar 2025 atuutilissappat. Ikaarsaarneq nunaqavissut aamma piareersarfigalugu sillimaffigisariaqarmassuk.

Akissummi atsiortoq:

Pitsi Høegh

¨Greenland Sagalands

Qaqortoq Tourist Service

Vatikanbakken B 68

3920 Qaqortoq

CVR: 12486162

Ulloq: 22.maj 2024